Et kærestepar i Aalborg fik natten til mandag pludselig uventede gæster på et lidt ubelejligt tidspunkt.

Der er nogle mennesker, man bare ikke har lyst til at opleve komme brasende ind, mens man er godt i gang i soveværelset. Svigermor er én af dem, og for et par i Aalborg blev politiet sent mandag aften måske også føjet til listen.

Politiet var blevet tilkaldt af en bekymret borger i Langelandsgade, som var blevet forstyrret af en kvinde, der skreg højlydt midt om natten.

Borgeren mente ikke, at det lød som skrig om hjælp, men derimod nærmere som skrig fra en psykisk syg.

Det fik Nordjyllands Politi til at sende patrulje til Langelandsgade og undersøge, hvor skrigene kom fra. Og efter en grundig efterforskning kunne betjentene så konkludere, at der hverken var tale om en kvinde i nød eller psykisk ubalance.

Derimod kom skrigene fra et kærestepar, hvor manden ifølge politiets døgnrapport gjorde et godt stykke arbejde.